b'\n_START_ARTICLE_\nVantaan Energia\n_START_SECTION_\nHistoriaa\n_START_PARAGRAPH_\nMalmin S\xc3\xa4hk\xc3\xb6laitos Oy:n perustava yhti\xc3\xb6kokous pidettiin Helsingin Seurahuoneella (nykyinen kaupungintalo) 2.9.1910. Vuonna 1965 Malmin S\xc3\xa4hk\xc3\xb6laitos Oy:n nimi muuttui Helsingin Ymp\xc3\xa4rist\xc3\xb6n S\xc3\xa4hk\xc3\xb6laitos Oy:ksi. Vuonna 1970 Helsingin Ymp\xc3\xa4rist\xc3\xb6n S\xc3\xa4hk\xc3\xb6laitos Oy siirtyi kokonaan Helsingin maalaiskunnan/Vantaan kauppalan omistukseen. Vuonna 1972 uusi toimitalo valmistui Vantaan Tikkurilaan ja yhti\xc3\xb6n nimi vaihtui Vantaan S\xc3\xa4hk\xc3\xb6laitos Oy:ksi vuoden 1973 alusta. Vuonna 1996 yhti\xc3\xb6n nimeksi tuli Vantaan Energia Oy.\n_START_SECTION_\nS\xc3\xa4hk\xc3\xb6n tuotanto\n_START_PARAGRAPH_\nSuurin osa Vantaan Energian tuottamasta s\xc3\xa4hk\xc3\xb6st\xc3\xa4 ja kaukol\xc3\xa4mm\xc3\xb6st\xc3\xa4 syntyy yhteistuotantona. Yhteistuotannossa saavutetaan parempi kokonaishy\xc3\xb6tysuhde kuin erillistuotannossa, lis\xc3\xa4ksi p\xc3\xa4\xc3\xa4st\xc3\xb6j\xc3\xa4 syntyy v\xc3\xa4hemm\xc3\xa4n._NEWLINE_Yhti\xc3\xb6 tuotti s\xc3\xa4hk\xc3\xb6\xc3\xa4 Martinlaakson voimalaitoksella vuonna 2012 yhteens\xc3\xa4 601 GWh. Itse tuotetusta tai muualta hankitusta s\xc3\xa4hk\xc3\xb6energiasta 54,2\xc2\xa0% oli per\xc3\xa4isin fossiilisista polttoaineista ja turpeesta ja 32,7\xc2\xa0% uusiutuvista energial\xc3\xa4hteist\xc3\xa4. 13,1\xc2\xa0% s\xc3\xa4hk\xc3\xb6st\xc3\xa4 oli ydinvoimalla tuotettua.\n_START_SECTION_\nKaukol\xc3\xa4mm\xc3\xb6n tuotanto\n_START_PARAGRAPH_\nVantaan Energia aloitti kaukol\xc3\xa4mp\xc3\xb6toimintansa vuonna 1969. T\xc3\xa4ll\xc3\xa4 hetkell\xc3\xa4 l\xc3\xa4hes 80 prosenttia Vantaan asukkaista asuu kaukol\xc3\xa4mmitetyiss\xc3\xa4 taloissa. Kaukol\xc3\xa4mp\xc3\xb6 tuotetaan p\xc3\xa4\xc3\xa4asiassa yhti\xc3\xb6n Martinlaakson voimalaitoksessa yhteistuotannossa s\xc3\xa4hk\xc3\xb6n kanssa. Voimalaitos k\xc3\xa4ytt\xc3\xa4\xc3\xa4 p\xc3\xa4\xc3\xa4polttoaineina maakaasua ja kivihiilt\xc3\xa4. Kaukol\xc3\xa4mp\xc3\xb6putkistoa yhti\xc3\xb6ll\xc3\xa4 on yhteens\xc3\xa4 491 kilometri\xc3\xa4 (31.12.2012). Vantaan Energian kaukol\xc3\xa4mp\xc3\xb6verkot ovat yhdistetty Rajatorpassa ja Kuninkaalassa Helsingin Energian kaukol\xc3\xa4mp\xc3\xb6verkkoon sek\xc3\xa4 Lepp\xc3\xa4korvessa Keravan Energian kaukol\xc3\xa4mp\xc3\xb6verkkoon. Martinlaakson voimalaitoksella kaukol\xc3\xa4mp\xc3\xb6 tuotetaan yhdess\xc3\xa4 s\xc3\xa4hk\xc3\xb6n kanssa. Yhteistuotannossa voimalaitoksen polttoaineen energiasta saadaan hy\xc3\xb6dynnetyksi parhaimmillaan yli 90 prosenttia. Kaukol\xc3\xa4mp\xc3\xb6\xc3\xa4 tuotetaan Martinlaakson voimalan lis\xc3\xa4ksi my\xc3\xb6s l\xc3\xa4mp\xc3\xb6keskuksesta, jotka sijaitsevat Hakunilassa, Koivukyl\xc3\xa4ss\xc3\xa4, Metsolassa, Seutulassa, Hakkilassa (Maarinkunnas) ja lentokent\xc3\xa4ll\xc3\xa4. Lis\xc3\xa4ksi uusi l\xc3\xa4mp\xc3\xb6keskus on tulossa Varistoon. L\xc3\xa4mp\xc3\xb6keskusten p\xc3\xa4\xc3\xa4polttoaine on maakaasu ja hy\xc3\xb6tysuhde on yli 90 prosenttia.\n_START_SECTION_\nJ\xc3\xa4tevoimala\n_START_PARAGRAPH_\nVantaan Energia rakensi vuosina 2011\xe2\x80\x932014 It\xc3\xa4-Vantaan Ojangolle Vantaan j\xc3\xa4tevoimalan Keh\xc3\xa4 III:n ja Porvoonv\xc3\xa4yl\xc3\xa4n risteyksess\xc3\xa4 olevalle tontille. J\xc3\xa4tevoimalan koek\xc3\xa4ytt\xc3\xb6 alkoi maaliskuussa 2014, jolloin ensimm\xc3\xa4iset j\xc3\xa4te-er\xc3\xa4t paloivat. K\xc3\xa4ytt\xc3\xb6\xc3\xb6n se vihittiin 17.9.2014._NEWLINE_J\xc3\xa4tevoimala tuottaa s\xc3\xa4hk\xc3\xb6\xc3\xa4 600 GWh ja l\xc3\xa4mp\xc3\xb6\xc3\xa4 920 GWh vuodessa. Polttoaineena k\xc3\xa4ytet\xc3\xa4\xc3\xa4n Helsingin seudun ymp\xc3\xa4rist\xc3\xb6palvelujen ja Rosk\xe2\x80\x99n Roll Oy:n sinne toimittamaa lajiteltua sek\xc3\xa4j\xc3\xa4tett\xc3\xa4. Apupolttoaineena k\xc3\xa4ytet\xc3\xa4\xc3\xa4n maakaasua, jolla lis\xc3\xa4t\xc3\xa4\xc3\xa4n energiatehokkuutta.'